大唐大慈恩寺大師畫贊
作者：江滿昌
朝代：唐

paragraphs: 慈恩大師尉遲氏，諱大乘基長安人。
族貴五陵光三輔，鄂公敬德是其親。
智勇冠世超衛霍，李唐之初大功臣。
文皇崇師稱大聖，生立碑文垂絲綸。
羯羅藍位多正夢，[漢]（漠）月入口母方娠。
金人持神珠寶杵，託干胎中吉兆頻。
身相圓滿載誕肓，[彤]（肜）雲成蓋覆菓脣。
眼浮紫電夏天影，面駐素娥秋夜輪。
少少之時早拔萃，齠齔之間含慈惇。
依止三藏學性相，三千徒裏絕等倫。
七十達者四賢聖，就中大師深入神。
亞聖具體比顏子，窮源盡性同大[鈞]（鉤）。
三性五重唯識義，博涉學海到要津。
百部疏主五明祖，著述以來誰得均？
字字句句不空置，皆有證據永因循。
伯牙響琴徒秘典，卞和泣玉獨霑巾。
論鼓一振疑關破，他宗望風自委塵。
對龍象衆能降伏，昇師子座檀嚬伸。
每月必造慈氏像，一生偏慕兜率身。
每日必誦菩薩戒，唯杖木叉制波旬。
一時高樓秋燈下，有人窺見偷逡巡。
大光普照觀自在，金手染翰顯其真。
不圖漢土化等覺，開甘露門利兆民。
自書般若何所至，清凉山曉五臺春。
瑞光赫赫慶雲起，文殊正現示宿因。
遊博陵原製玄贊，法華賾旨傳遠賓。
當寶塔品人有夢，諸佛證明遍照鄰。
二十八字一挑句，文章微婉柢獲麟。
傳導大師以此偈，千佛滅度讚大仁。
不嫌暗漏作章疏，齒牙煥炳光曜新。
咫尺龍顏奉鳳詔，出入金殿陪紫[宸]（震）。
天不與善化緣盡，歲五十三俄已泯。
永淳二年十一月，仲旬三日爲忌辰。
先師慕（疑應作「墓」）側行袝禮，風悲雲愁慘松筠。
本願不回奉彌勒，生第四天奉華茵。
名垂萬古涉五竺，玄蹤雖多難盡陳。
（見《卍續藏經》本《玄奘三藏師資叢書》卷下，原署「特進行門下侍郎兼鎮西員外都督江滿昌文」。
卷首目錄署「唐江滿昌文撰」。
）（按：唐代史乘未見江滿昌事迹，頗可疑。
而按之詩意，則顯然爲窺基卒後不久作。
疑其人應爲日本或新羅人而入唐者。
）。